Erling Bonnesen (V), 2007-02-01:
Kommunalreformen er godt på vej.
Med kommunalreform, udligningsreform og budgetterne på plads til de nye kommuner og regioner er der taget et stort skridt fremad til fremtidssikring af velfærdssamfundet og den borgernære service samt løsning af øvrige opgaver.
Den første tid efter ikrafttrædelsen ved årsskiftet er gået godt, og der er god grund til at sige tak til de mange lokale politikere, ledere og medarbejdere, der lægger et stort stykke arbejde i at få reformen omsat til praksis og få startet de nye kommuner og regioner op.
Der er tale om en kæmpe reform, der berører en meget stor del af den offentlige sektor, og som ved enhver anden stor fusion vil der være nogle opstartsdrillerier.
Men de første erfaringer viser klart, at man er på rette vej, og at der er en vilje til at omsætte potentialet og mulighederne i reformen til praktiske resultater.
Der har undervejs i debatten om reformen været synspunkter om både decentralisering og centralisering.
Nogle opgaver er gået opad i systemet, og langt de fleste er gået ud til de nye kommuner.
Det er vi glade for i Venstre.
Vi har verdens mest decentraliserede samfund.
Reformen er grundlaget og rammen, der nu skal udfyldes med fremtidens visioner, ideer og løsninger, og der er nu gode muligheder for at få lokal indflydelse herpå.
Venstres melding til kommuner og regioner er klar: Bolden ligger hos jer, tag den, og spil den.
Brug værktøjerne, og skab resultaterne.
Skab reel og fuld decentralisering, og brug det fTTM050.fm Page 3653
Tuesday, May 29, 2007 1:23 PM frie valg.
Sørg for råderet over budgetter, planer m.m. til skoler, institutioner og forældrebestyrelser.
Samtidig rækker vi hånden frem til dialog, samarbejde og udvikling.
Kvalitetsreformen skal sikre, at vi får luget ud i gamle, støvede regler, systemer og arbejdsgange, og den skal sikre, at det bliver de bedste løsninger, der bliver fremtidens løsninger.
Kommunalreformen er på rette vej.
Man melder så kraftigt ud, at det ligner en afskaffelse af reformen.
Man siger ikke noget om, hvad man vil i stedet for.
Den socialdemokratiske udmelding skaber helt unødvendig usikkerhed og utryghed i den offentlige sektor og blandt de offentligt ansatte.
Mange medarbejdere er jo netop flyttet rundt nu, og hvis Socialdemokraterne vinder næste valg, skal de offentligt ansatte åbenbart til at flytte rundt igen.
Man slår det hele tilbage til start, når man ikke vil sige, hvad det er, man vil.
Socialdemokraterne bruger nu de offentligt ansatte i et valgtaktisk spil og laver dermed en dobbeltfejl.
Socialdemokraterne har også tidligere meldt ud, at man vil styrke regionerne.
Det må betyde, at man vil flytte opgaver og medarbejdere væk fra kommunerne og over til regionerne.
Det er ikke nærdemokrati, det er centralisme.
Man vil give skatteudskrivningsret til regionerne.
Det bryder skattestoppet, og det er pendulpolitik på et højt niveau.
Den tidligere SR-regering meldte i sidste halvdel af 1990'erne ud, at der var behov for en kommunalreform og færre kommuner, og man nedsatte en kommission, men da man nåede til at skulle til at træffe beslutningerne, kunne man ikke blive enige, og modet svigtede.
Resultatet blev nye skattestigninger og grønne afgifter.
Det vil skabe ensretning fra Skagen til Gedser, dynamikken og udviklingen vil forsvinde, det vil smadre det lokale demokrati og fjerne den lokale styring helt.
Det vil hurtigt føre til kontrol og bureaukrati, udgiftseksplosion, krav om, at minimum hurtigt bliver til gennemsnit og højere.
Man vil bare pumpe flere penge ud uden at se på indhold og effektiv drift.
Slutresultatet bliver stigende skatter.
Det ligner blot et slagnummer, og vi må spørge: Hvad er det, man vil tilbyde, hvad er minimum i ældreplejen, skolerne og børnepasningen?
Det må man have gjort sig nogle overvejelser om, så kom nu frem med det.
I Venstre rækker vi nu hånden frem til samarbejde med kommuner og regioner, og med større og stærkere kommuner og regioner er grundlaget skabt for, at opgaverne tilrettelægges og udføres lokalt på grundlag af mål- og rammestyring.
Det skulle gerne resultere i, at det bliver lettere for kommunerne og bedre for borgerne.
Kommunalreformen kommer i sidste øjeblik.
Havde vi ikke lavet reformen nu, er jeg overbevist om, at flere partier ville være parate til at stille forslag om at stemme opgaverne væk fra kommunerne.
I Venstre er vi glade for, at man netop med reformen i stedet for har stemt mange opgaver over til kommunerne.
Jeg tror, vi skal være meget opmærksomme på, at nu går vi fra de gamle små kommuner, som jo netop kunne have særdeles vanskeligt ved at få det til at hænge sammen, til nogle større og stærkere enheder, hvor man har en større skulderbredde og derfor større muligheder for at holde de lokale ting på sporet og dermed holde budgetterne.
Jeg tror, det er vigtigt at skifte fokusering, når man har en bedre styringsmulighed, og derfor tror jeg også, at når vi rækker hånden frem til dialog om en fælles holden sammen på tingene, vil de nye kommuner også være interesserede i at sige: Ja, vi kan godt klare det inden for de aftaler, vi laver.
Jeg tror på, at når forhandlingerne kommer, kan man også blive enig om et resultat, så der kan blive sat fokus på det, det handler om, nemlig at bruge kommunalreformen til at sætte dagsordenen for og gennemføre de nye visioner, mål og planer, så man kan give borgerne nogle gode ydelser og komme lidt væk fra den gamle tekniske økonomidiskussion.